
Uznesenie Okresný súd Lučenec v exekučnej veci oprávneného ČSOB Leasing a.s., so sídlom Žižkova 11, Bratislava - mestská časť Staré Mesto 815 10, IČO: 35 704 713 zast.: SOUKENÍK - ŠTRPKA, s.r.o., so sídlom Šoltésovej 14, 811 08 Bratislava proti povinným: 1/ RCS TRANSPORT, s.r.o., „ex offo výmaz“, so sídlom Rúbanisko III/2, 984 03 Lučenec, IČO: 36 619 159 a 2/ A. B., bytom B. C., XXX XX D., narodený XX.XX.XXXX o vymoženie 28.643,37 Eur s príslušenstvom vedenej súdnym exekútorom JUDr. Martinom Hermanovským, so sídlom Exekútorského úradu: Moskovská 18, 811 08 Bratislava, pod sp. zn. EX 673/2007, takto rozhodol: I. Exekúcia vykonávaná súdnym exekútorom JUDr. Martinom Hermanovským pod sp.zn. EX 673/2007 s a z a s t a v u j e. II. Oprávnený j e p o v i n n ý nahradiť súdnemu exekútorovi trovy exekúcie vo výške 40,82 Eur, v lehote 3 dní od právoplatnosti tohto uznesenia. odôvodnenie: 1. Exekučné konanie sa začalo dňa 23.04.2007 doručením návrhu oprávneného na vykonanie exekúcie súdnemu exekútorovi na podklade exekučného titulu, ktorým je Zmenkový platobný rozkaz Okresného súdu v Banskej Bystrici sp.zn. XX E.-XX zo dňa 08.12.2006. 2. Podľa § 243h ods. 1 Exekučného poriadku, ak tento zákon v § 243i až 243k neustanovuje inak, exekučné konania začaté pred 1. aprílom 2017 sa dokončia podľa predpisov účinných do 31. marca 2017. 3. Exekučné konanie sa začalo pred 1. aprílom 2017, preto súd postupoval podľa Exekučného poriadku v znení účinnom do 31. marca 2017. 4. Z výpisu z Obchodného registra Okresného súdu Banská Bystrica je zrejmé, že uznesením sp.zn. 1K 18/2006-186 zo dňa 23.10.2006, ktoré sa stalo právoplatným dňa 14.11.2006 a vykonateľným dňa 21.11.2006, bolo konkurzné konanie na majetok dlžníka RCS TRANSPORT, s.r.o., Rúbanisko III/2, 984 03 Lučenec, IČO: 36 619 159 (povinný 1/) zastavené pre nedostatok majetku. Povinný 1/ bol následne vymazaný z obchodného registra SR „ex offo“ dňa 04.02.2010. 5. Podľa § 48 prvá veta zákona č. 7/2005 Z.z. o konkurze a reštrukturalizácii v znení neskorších predpisov (ďalej ZKR) na majetok podliehajúci konkurzu nemožno počas konkurzu začať konanie o výkon rozhodnutia alebo exekučné konanie; už začaté konania o výkon rozhodnutia alebo exekučné konania sa vyhlásením konkurzu zastavujú. 6. K zastaveniu exekučného konania voči povinnému 1/ došlo dňom, ktorým po zverejnení v Obchodnom vestníku nadobudlo právne účinky erga omnes uznesenie Okresného súdu Banská Bystrica vo veci
vedenej pod sp.zn. 1K 18/2006, ktorým bol na majetok oprávneného v tomto konaní vyhlásený konkurz. V zmysle vyššie citovaného ustanovenia § 48 ZKR teda týmto dňom došlo k zastaveniu exekučného konania priamo zo zákona bez následnej povinnosti súdu o tejto skutočnosti rozhodovať, resp. ju deklarovať rozhodnutím, preto súd o jej zastavení ani nerozhodoval. 7. Podľa § 39 ods. 4 EP v návrhu na vykonanie exekúcie na podklade rozhodnutia, ktorým sa priznal nárok zo zmenky proti povinnému, ktorý je fyzickou osobou oprávnený opíše aj rozhodujúce skutočnosti týkajúce sa vlastného vzťahu s povinným. Skutočnosti podľa prvej vety je povinný opísať aj oprávnený, ktorý svoje právo preukazuje nepretržitým radom indosamentov. K návrhu na vykonanie exekúcie sa pripoja dôkazy, ktoré tieto skutočnosti osvedčujú. 8. Podľa § 243f ods. 1 EP, ktoré sa začali pred účinnosťou tohto zákona a v ktorých sa odo dňa účinnosti tohto zákona vyžadujú pri podaní návrhu na vykonanie exekúcie náležitosti podľa § 39 ods. 4 je oprávnený povinný doplniť návrh na vykonanie exekúcie podľa § 39 ods. 4 do 30 dní odo dňa účinnosti tohto zákona. 9. Zákonom č. 438/2015 Z. z., ktorým sa mení a dopĺňa zákon č. 99/1963 Zb. Občiansky súdny poriadok v znení neskorších predpisov a ktorým sa menia a dopĺňajú niektoré zákony, účinným od 23.12.2015 došlo okrem iného aj k zmene Exekučného poriadku, a to zaradením odseku 4 do § 39 Exekučného poriadku, podľa ktorého oprávnený je v návrhu na vykonanie exekúcie na podklade rozhodnutia, ktorým sa priznal nárok zo zmenky proti povinnému, ktorý je fyzickou osobou povinný opísať rozhodujúce skutočnosti týkajúce sa vlastného vzťahu s povinným. Rovnakú povinnosť má aj oprávnený, ktorý svoje právo preukazuje nepretržitým radom indosamentov. K návrhu na vykonanie exekúcie je zároveň povinný pripojiť dôkazy, ktoré tieto skutočnosti osvedčujú. Podľa § 243f ods. 1 Exekučného poriadku sa predmetné ustanovenie § 39 ods. 4 Exekučného poriadku vzťahuje aj na exekučné konania (exekúcie), ktoré sa začali pred účinnosťou tohto zákona a zároveň v tomto ustanovení bola oprávnenému určená povinnosť návrh na vykonanie exekúcie podľa § 39 ods. 4 doplniť v lehote 30 dní odo dňa účinnosti tohto zákona (zákon č. 438/2015 Z. z.). Uvedená lehota na doplnenie návrhu na vykonanie exekúcie uplynula dňa 22.01.2016. 10. Zo súdneho spisu vyplýva, že exekučným titulom je zmenkový platobný rozkaz sp.zn. XX E.-XX E. F. XX.XX.XXXX vydaný Okresným súdom v Banskej Bystrici. Vzhľadom k tomu, že v danej veci je exekúcia vedená na podklade rozhodnutia, ktorým sa priznal nárok zo zmenky proti povinnému 2/, ktorý je fyzickou osobou, v zmysle vyššie uvedeného bol oprávnený povinný doplniť návrh na vykonanie exekúcie podľa § 39 ods. 4 Exekučného poriadku (znenie účinné do 31.03.2017) do 30 dní odo dňa účinnosti tohto zákona, t.j. do 22.01.2016. 11. Oprávnený návrh na vykonanie exekúcie v stanovenej lehote nedoplnil. 12. Dôvodom zastavenia exekúcie podľa § 243f ods. 5 EP je nesplnenie procesnej povinnosti oprávneného predložiť listiny a opísať rozhodujúce skutočnosti, t.j. súd o zastavení rozhoduje bez meritórneho posúdenia hmotnoprávneho vzťahu oprávneného a povinného. Súd posudzuje len splnenie zákonom uloženej procesnej povinnosti a to predloženie potrebných listín a opísanie rozhodujúcich skutočností v zákonom určenej lehote. 13. Nakoľko oprávnený nedoplnil návrh na vykonanie exekúcie v zákonom stanovenej lehote, súd exekúciu v zmysle § 243f ods. 5 Exekučného poriadku (znenie účinné do 31.03.2017) zastavil. 14. Podľa § 30 zákona č. 68/2017 Z.z. vykonávanie Exekučného poriadku v exekučných konaniach začatých do 31. marca 2017 patrí exekútorovi odmena a náhrady podľa predpisov účinných do 31. marca 2017. 15. Súdny exekútor si vyčíslil trovy exekúcie spočívajúce v minimálnej odmene súdneho exekútora podľa § 14 ods. 1 vyhl. vo výške 33,19 Eur spolu s DPH. 16. Súd preskúmal vyúčtovanie trov exekúcie a zistil, že súdny exekútor pri vyčíslení trov postupoval správne, v súlade s vyššie citovanou vyhláškou, a preto mu náhradu trov exekúcie vo vyčíslenej výške priznal.
17. K zastaveniu exekúcie došlo z dôvodu, že oprávnený si nesplnil zákonnú povinnosť. Súdnemu exekútorovi vznikli nevyhnutné trovy exekúcie, na uhradenie ktorých súd v zmysle § 203 ods. 1 EP zaviazal oprávneného. Poučenie: Proti tomuto uzneseniu odvolanie nie je prípustné. Proti uzneseniu súdu prvej inštancie vydanému súdnym úradníkom, ktoré treba doručiť, je prípustná sťažnosť. Sťažnosť môže podať ten, v koho neprospech bolo uznesenie vydané v lehote 15 dní od doručenia uznesenia na súde, ktorý napadnuté uznesenie vydal. O sťažnosti rozhoduje súd prvej inštancie spravidla bez nariadenia pojednávania. Ak nie je sťažnosť dôvodná, súd sťažnosť zamietne. Ak je sťažnosť dôvodná, súd napadnuté uznesenie zruší alebo zmení; v prípade zrušenia uznesenia je súdny úradník viazaný právnym názorom súdu.

